विपन्न परिवारलाई निःशुल्क धारा वितरण
पूर्वी नवलपरासीको कावासोतीमा रहेको कावासोती खानेपानी तथा सरसफाइ उपभोक्ता समितिले मंगलबार विपन्न २० घर परिवारलाई निःशुल्क धारा वितरण गरेको छ ।
मीना कंडेलकावासोती, चैत २१ गते । पूर्वी नवलपरासीको कावासोतीमा रहेको कावासोती खानेपानी तथा सरसफाइ उपभोक्ता समितिले मंगलबार विपन्न २० घर परिवारलाई निःशुल्क धारा वितरण गरेको छ । कावासोती नगरप्रमुख विष्णु भुसाल, संस्थाका अध्यक्ष दीपकराज लम्साल, खानेपानीका पूर्व अध्यक्ष भीम कँडेललगायत पदाधिकारीले संयुक्तरुपमा धारा हस्तान्तरण गर्नुभयो ।धारा जडान, मिटर बक्स, पाइपलगायत जडान गर्दासम्म निःशुल्क हुनेगरी धारा वितरण गरिएको कावासोती खानेपानी तथा सरसफाइ उपभोक्ता समितिका अध्यक्ष दीपकराज लम्सालले बताउनुभयो । गत वर्ष पनि १० घर विपन्न परिवारलाई धारा वितरण गरेको बताउनुभयो । निःशुल्क धारा पाउँ भनी ५१ घरपरिवारले निवेदन दिएको भए पनि अति विपन्न परिवार छनोट गरी यस वर्ष २० जनालाई धारा वितरण गरिएको छ । बाँकी घरपरिवारलाई पनि वितरण गर्दै जाने उहाँले बताउनुभयो ।कावासोती नगरपालिका –५ का खेमबहादुर थापा निःशुल्क धारा वितरणमा आफू पनि छनोट हुँदा खुसी लागेको बताउनुभयो । अहिलेसम्म आफ्नो धारा नहुँदा समस्या भएको दिनहुँ अरूको धारामा पानी लिन कुर्नुपर्ने समस्या हटेको बताउनुभयो । उहाँले भन्नुभयो, “अरूको धाराबाट पानी खाने र आफूले प्रयोग गर्दा लाग्ने आधा शुल्क तिर्ने गर्दा धेरै समस्या भएको छ ।” उहाँजस्तै कावासोती नगरपालिका ९ का रेसकुमारी महतोले पनि आफ्नो धारा नहुँदा अरूको धाराबाट सवा मिटरबाट शुल्क तिर्ने गरेको र अहिले आफ्नै घरमा धारा जडान गर्दा खुसी लागेको बताउनुभयो ।कार्यक्रममा खानेपानीका पूर्व अध्यक्ष भीम कँडेलले स्वच्छ र सफा पानी पाउनु सबैको अधिकार भएको र २० देखि ४० प्रतिशत पानी चुहावट हुनेगरेको बताउनुभयो । विविध कारणले पानी चुहावट भएकाले यसतर्फ सबै लाभग्राही सचेत हुनुपर्नेमा जोड दिनुभयो ।त्यस्तै, कार्यक्रममा नगरप्रमुख विष्णु भुसालले कावासोतीका बासिन्दा कोही पनि सफा खानेपानीबाट वञ्चित हुन नहुने भन्दै सबै वडासँग सहकार्य गरी धारा वितरण गर्न सहयोग गर्ने बताउनुभयो । धारा वितरण कार्यक्रमको कावासोती खानेपानी तथा सरसफाइ उपभोक्ता समितिका सचिव ज्ञानेन्द्र न्यौपानेले सहजीकरण गर्नुभएको थियो । 